**Vikipediya** — koʻp tilli, erkin, onlayn ensiklopediya. U koʻngillilar jamoasi tomonidan ochiq hamkorlik hamda vikiga tayanuvchi tahrir tizimi asosida yoziladi va yuritiladi. Ushbu loyiha 2001-yil 15-yanvarda mutaxassislarga moʻljallangan Nupediaga toʻldiruvchi sifatida yaratilib, hozirda uni notijorat Wikimedia Foundation tashkiloti boshqaradi. Vikipediya bugunga kelib eng katta va eng koʻp koʻzdan kechiriladigan maʼlumot manbasiga aylandi. Hozirda bu bepul ensiklopediyada dunyoning 283 tilida 59 milliondan oshiq maqola bor. Vikipediyaning eng katta ingliz tili boʻlimi 6684819 ta maqolaga ega. Taqqoslash uchun, qogʻoz nashrdagi ensiklopediyalar orasida eng kattasi boʻlmish *Encyclopædia Britannica* (*Britaniya Ensiklopediyasi*)dagi maqolalar soni 130 ming atrofidadir. Bundan tashqari, Vikipediyaning juda mashhur boʻlib ketishi ortidan unga yondosh Vikiombor, Vikilugʻat, Vikikitob, Vikiversitet, Vikiiqtibos hamda Vikiyangiliklar kabi loyihalar ham paydo boʻlgan.

Tarixi
------

Asosiy maqola: Vikipediya tarixi
*wikipedia.com* va *wikipedia.org* domenlari mos ravishda 2001-yil 12-yanvarda va 2001-yil 13-yanvarda roʻyxatga olingan.

Vikipediyaga 2001-yil 15-yanvarda Amerika Qoʻshma Shtatlari fuqarolari Jimmy Wales va Larry Sanger asos solishgan. Sanger „Vikipediya" soʻzini inglizcha „wiki" va „encyclopedia" soʻzlarini birlashtirib oʻylab topgan. „Wiki" soʻzi aslida gavayiliklarning soʻzi boʻlib, „tez" degan maʼnoni bildiradi va koʻpchilik birgalikda yaratadigan web sahifalar shu nom bilan ataladi. Jimmy Walesning niyati *Britannica* sifatiga yoki undan ham yuqori darajaga erishish va ensiklopediyani bosma holida tarqatish boʻlgan edi.

Oʻzbek tilidagi Vikipediya
--------------------------

Asosiy maqola: Oʻzbekcha Vikipediya
Oʻzbek tilidagi Vikipediyada 239 848 ta maqola bor. Foydalanuvchilar soni — 100 164, ulardan 524 nafari oxirgi oy ichida kamida bitta tahrir qilgan. Jami sahifalar soni (munozara, turkum va hokazo bilan qoʻshib hisoblaganda) — 857 817.

Oʻzbekcha Vikipediyaning Oʻzbekiston hududida toʻsilishi
--------------------------------------------------------

Asosiy maqola: Oʻzbekcha Vikipediya#Toʻsilishi
2011-yilning oxirida nomaʼlum sabablarga koʻra Oʻzbekiston hududida oʻzbek Vikipediyasi toʻsib qoʻyildi. Bu oʻzbekcha Vikipediyaning rivojlanishini jiddiy oqsoqlantirdi. Bugungi kunda esa Oʻzbekistonda foydalanuvchilar oʻzbekcha Vikipediya sahifalarini hech qanday muammolarsiz ocha oladilar.

Turli tillardagi nashrlari
--------------------------

Vikipediya juda koʻplab tillarda har kun, soat va soniyada toʻldirilib borilmoqda. Ayniqsa quyidagi tillar bunga yaqqol misol boʻla oladi:

1. Inglizcha Vikipediya (6684819)
2. Nemischa Vikipediya (2817942)
3. Fransuzcha Vikipediya (2536750)

Toʻliq roʻyxat bu yerda.

Manbalar
--------

1. ↑  „Wikipedia.org Sayt haqida ma'lumot (Inglizcha)".  Alexa Internet. 26-dekabr 2018-yilda asl nusxadan arxivlandi. Qaraldi: 18 fevral, 2012.

 Wayback Machine saytida arxivlandi (2018-12-25).
2. ↑  „WHOIS domain registration information results for wikipedia.com from Network Solutions" (27-sentyabr, 2007). 27-sentyabr, 2007da asl nusxadan arxivlandi. Qaraldi: 31-avgust, 2018.
3. ↑  „WHOIS domain registration information results for wikipedia.org from Network Solutions" (27-sentyabr, 2007). 27-sentyabr, 2007da asl nusxadan arxivlandi. Qaraldi: 31-avgust, 2018.
4. ↑  „Ўзбекистонда ўзбекча Wikipedia тўсиб қўйилди".  Ozodlik Radiosi (16 fevral 2012). Qaraldi: 18 fevral, 2012.

|  Ushbu andozani koʻrish Vikimedia Jamgʻarmasi loyihalari |
| --- |
| Vikipediya • Vikilugʻat • Vikiiqtibos • Vikimanba • Vikikitob • Vikiombor • Vikiturlar • Vikiyangiliklar • Vikiversitet • Vikimaʼlumotlar • Vikigid • Meta-viki • Vikiinkubator | Vikimedia Jamgʻarmasi logosi |
| Asoschilar | Jimmy Wales • Larry Sanger |
| Boshqa | Hududlardagi Vikimedia tashkilotlari |